རིམ་བཞིན་ཡར་ཀླུང་གཙང་པོའི་ཐོག་ཏུ་བསྐྲུན་པའི་ཆུ་ཤུལ་ཟམ་ཆེན་བརྒྱུད་དེ་བསྐྱོད་སྐབས་ཧི་མ་ལ་ཡའི་རི་རྒྱུད་དང་གངས་ཏི་སེའི་རི་རྒྱུད་འབྲེལ་མཚམས་སྔར་དབུས་གཙང་གི་དབྱེ་མཚམས་སུ་གྲགས་པའི་གམ་པ་ལ་མོར་ཐུག་ལ་དེ་ནི་རྒྱ་མཚོའི་ངོས་ལས་མཐོ་ཚད་སྤྱི་ཁྲེ་ལྔ་སྟོང་བདུན་བརྒྱ་ལྷག་ཙམ་ཟིན་གྱི་ཡོད་པ་དང་རི་བོའི་གཏོས་ཁོ་ནའི་མཐོ་ཚད་ལའང་སྤྱི་ཁྲི་ཆིག་སྟོང་བདུན་བརྒྱ་ལྷག་ཙམ་ཟིན་གྱི་ཡོད་ལ་གཤམ་ནས་བལྟས་ཚེ་རྩེ་མོ་ནམ་མཁའི་དབྱིངས་སུ་ཟུག་པ་དང་འདྲ།རི་བོའི་ལྡེབས་ཀྱི་ཁྱག་ཁྱོག་ལམ་བུ་ནི་ནང་འཁྲོལ་རྒྱུ་མ་ཞག་སྐོར་དང་འདྲ་ཞིང་།མཐོང་བ་ཙམ་གྱིས་འཇིགས་སྣང་སྐྱེས་པ་དང་།གཞན་གྱིས་དྲན་སྐུལ་བྱས་པའི་མོད་ཐོས་པ་ཙམ་གྱིས་དངངས་འཚབས་ལངས་ཀྱི་ཡོད་ལ་ལ་དེའི་རྩེ་མོར་འབྲོར་མ་ཐག་དྭངས་ཤིང་གསལ་ལ་སྔོ་ཐིང་ངེས་འཁྱིལ་བ་གཡུ་འབྲུག་སྔོན་མོ་འཛིན་མའི་ལྟོ་བར་འཕགས་པ་དང་གཉིས་སུ་མེད་པའི་ཡར་འབྲོག་གཡུ་ཡི་མཚོ་མོ་ཡིད་དུ་འོང་བ་དེ་འདྲེན་བྱེད་ཡུལ་དུ་ལྷམ་མེར་འཆར་ཐུབ།